इटली, पाक, ऑस्ट्रेलिया के माफिया इन राज्यों में चला रहे 5 ड्रग रिफाइनरी, NIA की रिपोर्ट में खुलासा
Drug Syndicate From Italy, Pakistan And Australia Active In Three Indian States| ​​​​​​देश की युवा पीढ़ी को नशे की लत का शिकार बनाने के लिए इंटरनेशल ड्रग सिंडीकेट कई राज्यों में पांव जमा चुका है। हाल में एक ड्रग तस्करी के केस की जांच के दौरान NIA को कई चौंकाने वाली जानकारियां मिली हैं। राजधानी दिल्ली, हरियाणा
​​​​​​देश की युवा पीढ़ी को नशे की लत का शिकार बनाने के लिए इंटरनेशल ड्रग सिंडीकेट कई राज्यों में पांव जमा चुका है। हाल में एक ड्रग तस्करी के केस की जांच के दौरान NIA को कई चौंकाने वाली जानकारियां मिली हैं। राजधानी दिल्ली, हरियाणा और पंजाब राज्य में इस समय 3 इंटरनेशनल ड्रग सिंडीकेट सक्रिय हैं।
ये ड्रग सिंडिकेट पाकिस्तान, इटली और आस्ट्रेलिया की हैं। इन तीनों ड्रग सिंडिकेट ने 5 जगहों पर ड्रग रिफाइनरी बनाई थीं, जिन्हें सुरक्षा एजेंसियों की पकड़ में आने से पहले अज्ञात जगहों पर शिफ्ट कर दिया। NIA ने आरोपियों की गिरफ्तारी की कोशिश शुरू कर दी है।
द्वारका पोर्ट के ड्रग्स केस की जांच में इस नेटवर्क का खुलासा हुआ
गुजरात के देवभूमि द्वारका जिले के सलाया पोर्ट ड्रग्स केस की जांच में इस नेटवर्क का खुलासा हुआ है। इन तीनों नेटवर्क के लोगों ने विदेश से आने वाली ड्रग्स को रिफाइन करने के लिए 5 रिफाइनरी लगाई थीं। इसके लिए दिल्ली में एक, हरियाणा में दो (करनाल, कुरूक्षेत्र), पंजाब में दो (लुधियाना और अमृतसर) जगहों पर रिहायशी इलाकों में मकान और गोदाम किराए पर लिए थे। यहीं से ड्रग पैक होकर देश के अन्य हिस्सों में जाती थीं।
दिल्ली से देशभर में कारोबार फैलाने की तैयारी में हैं सभी ड्रग माफिया
1. इटली का ड्रग नेटवर्क: माफिया सिमरनजीत सिंह संधू इसे कंट्रोल करता है। भारत में बीते समय में पकड़ी गई कुछ बड़ी ड्रग्स खेप में संधू की संलिप्तता के सबूत एजेंसियों को मिले थे। संधू भारत ही नहीं 12 से अधिक देशों में ड्रग्स की सप्लाई करने के मामलों में वांटेड अपराधी है। वह इस समय पंजाब का दूसरा बड़ा ड्रग सप्लायर है। वह पंजाब के जरिए अन्य राज्यों में पांव पसारने का प्रयास कर रहा है।
2. पाकिस्तानी माफिया: पाकिस्तान से भारत में आने वाली हर ड्रग्स कंसाइनमेंट को हाजी साहब उर्फ भाई जान और नबी बख्श कंट्रोल करते हैं। गुजरात के कंडला पोर्ट पर पकड़ी गई अफगानिस्तान ड्रग्स कांड में भी यह एक वांटेड अपराधी है।
3. ऑस्ट्रेलियाई सिंडिकेट: इंटरनेशनल ड्रग माफिया तनवीर सिंह बेदी इसे ऑपरेट करता है। बेदी के संबंध खालिस्तानी आतंकियों के साथ भी रहे हैं। वह टेरर फंडिंग जुटाने के लिए ड्रग्स का कारोबार चलाता है। यह देश में ड्रग्स तस्करी के मामले में तीसरा सबसे बड़ा वांटेड अपराधी है। पंजाब के लुधियाना निवासी हरमिंदर सिंह और मनजीत सिंह इसके लिए पंजाब में ड्रग्स का अवैध कारोबार संभालते हैं।
आशंका: धर्म के नाम पर जनसेवा की आड़ में होती थी ड्रग्स तस्करी
NIA को पता चला कि ड्रग्स तस्करी में शामिल मलकीत सिंह और सुखबीर सिंह हेरोइन को दिल्ली, हरियाणा और पंजाब के विभिन्न हिस्सों में ले जाने के लिए जिस गाड़ी का इस्तेमाल करते थे, वह पंजाब के एक धर्म स्थल के नाम पर रजिस्टर्ड थी। इसके ड्राइवर कुलदीप की नियुक्ति भी धर्म-स्थल ने की थी।
पुलिस से बचने के लिए ये लोग धर्म-स्थल की गाड़ी में ही ड्रग्स की तस्करी करते थे। इसमें ऊपर रोजमर्रा का सामान और सब्जियां रहती थीं और नीचे ड्रग्स। पुलिस द्वारा रोके जाने पर सेवा सामान कहकर बच निकलते थे। एनआईए ने इस वाहन को जब्त कर 3 लोगों को गिरफ्तार किया है।